**Δηλώσεις του Προέδρου της Βουλής κατά**

**τη συνάντηση με τον Πρωθυπουργό της Βαυαρίας**

Σήμερα καλωσορίζουμε στο ελληνικό Κοινοβούλιο, στο άλλοτε ανάκτορο του Όθωνα, της δυναστείας Βίττελσμπαχ (Wittelsbach), τον Πρωθυπουργό της Βαυαρίας, συναδέλφους από το βαυαρικό Κοινοβούλιο, τον εξοχότατο πρέσβη της Γερμανίας στην Ελλάδα. Μαζί τους καλωσορίζουμε και κυρίως το φιλελληνικό πνεύμα της Βαυαρίας, το οποίο από το 1800 μέχρι σήμερα σκεπάζει φιλόστοργα αυτή τη χώρα και προφανώς αυτό το κτίριο.

Κύριε πρωθυπουργέ η Ελλάδα και η Γερμανία είναι μέλη της Ευρωπαϊκής Ένωσης, μέλη του ΝΑΤΟ και οι σχέσεις μας, μπορώ να πω είναι πολύ στενές. Η παρουσία σας εδώ, οι συναντήσεις σας με κυβερνητικούς παράγοντες, με τον Πρωθυπουργό με Υπουργούς, η συμμετοχή σας σε σημαντικές επιτροπές του ελληνικού Κοινοβουλίου, την Επιτροπή Μορφωτικών Υποθέσεων, Εμπορικών Υποθέσεων, Οικονομικών Υποθέσεων, μαρτυρούν ότι οι σχέσεις της Ελλάδας με τη Βαυαρία μπορούν να αναπτυχθούν ακόμη περισσότερο ιδιαίτερα στον τομέα της ψηφιακής μετάβασης και της ενεργειακής συνεργασίας.

Η δυναστεία Βίττελσμπαχ (Wittelsbach), κύριε πρωθυπουργέ, ήταν ρομαντική δυναστεία. Διαβάζοντας το βιογραφικό σας και το βιογραφικό των αξιότιμων συνεργατών σας, αντιλαμβάνομαι ότι ανήκετε στην ρεαλιστική δυναστεία των σύγχρονων πολιτικών. Και αυτός ο σύγχρονος ρεαλισμός επιβάλλει να εντείνουμε τη συνεργασία μας και να αντιμετωπίσουμε τους κοινούς κινδύνους οι οποίοι εδώ και τρεις μήνες έχουν πλήξει κάθε έννοια εθνικής κυριαρχίας κάθε έννοια ακεραιότητας κάθε έννοια σεβασμού των συνόρων και ανθρωπισμού, με την εισβολή της Ρωσίας στην Ουκρανία.

Με πρωτοβουλία και υποστήριξη της εδώ πρεσβείας σας και την οποία ευχαριστώ τον παριστάμενο πρέσβη της Γερμανίας, η Kρατική Oρχήστρα Αθηνών αύριο στο Μέγαρο Μουσικής, θα ανεβάσει ένα σπουδαίο έργο από τα μεγαλύτερα πολιτιστικά έργα του 20ού αιώνα, «Το πουλί της φωτιάς», στο οποίο θα είναι μαέστρος ο Γερμανός μαέστρος Μάρκους Μπος. «Το πουλί της φωτιάς», κύριε πρωθυπουργέ, στο μύθο αυτού του μπαλέτου, είναι ένα μυθικό πουλί το οποίο βοηθάει έναν πρίγκιπα να αντιμετωπίσει όλους τους κινδύνους και να βγει νικητής. Το σύγχρονο πουλί της φωτιάς είναι η ενότητα των ελεύθερων χώρων των δημοκρατικών χωρών, η ενότητα της Ευρωπαϊκής Ένωσης και του ΝΑΤΟ απέναντι σε κάθε προσπάθεια αλλαγής συνόρων, σε κάθε προσπάθεια αναθεωρητισμού, σε κάθε προσπάθεια να παραμερίσουμε την επιδίωξη μας για ανάπτυξη των χωρών μας και για προστασία του περιβάλλοντος, την ώρα που η κλιματική αλλαγή κύριε πρωθυπουργέ είναι ο μεγαλύτερος κίνδυνος που απειλεί την ανθρωπότητα και που η εισβολή του Πούτιν μας εμποδίζει να το αντιμετωπίσουμε σαν ένα από τα πιο σπουδαία ζητήματα.

Σας καλωσορίζω λοιπόν, εδώ, στη Βουλή των Ελλήνων, η οποία χτίστηκε σε χρόνο ρεκόρ 7 ετών, από το 1836 έως το 1943, και σαν δείγμα θαυμασμού της γερμανικής οργανωτικότητας, θα σας πω και ένα μυστικό ότι ο μηχανικός που επί επτά χρόνια επόπτευε αυτό το έργο ήταν ένας απλός υπολοχαγός του Μηχανικού, ο υπολοχαγός Χοχ, τον οποίον πρέπει κι αυτόν να θυμόμαστε, εκτός από τον Φρειδερίκο Γκαίρτνερ, τον Γερμανό αρχιτέκτονα. Καλή επιτυχία στην αποστολή σας και είμαι βέβαιος ότι οι σχέσεις των δύο Κοινοβουλίων μας θα βοηθήσουν την περαιτέρω βελτίωση των σχέσεων και της Ελλάδας με την Βαυαρία, αλλά και της Ελλάδας με την Γερμανία.